P r e d k l a d a c i a   s p r á v a

	Vláda Slovenskej republiky v bode B. 2. uznesenia č. 7/2003 odporučila ministrovi výstavby a regionálneho rozvoja SR v spolupráci s podpredsedom vlády a ministrom financií SR do 30. 6. 2004 preskúmať možnosť prípravy zákona, ktorým by sa problematika nájomného v bytoch riešila v budúcom období. Táto úloha bola zaradená do Plánu práce vlády SR na rok 2004 pod číslom 15 na mesiac jún.
	Ministerstvo výstavby a regionálneho rozvoja SR vypracovalo materiál „Prieskum možnosti prípravy zákona, ktorým by sa problematika nájomného v bytoch riešila v budúcom období“, ktorý bol roku 2004 prerokovaný so zainteresovanými ústrednými orgánmi štátnej správy.
V nadväznosti na výsledky prerokovania Ministerstvo výstavby a regionálneho rozvoja SR začalo odborné konzultácie s Ministerstvom spravodlivosti ako gestorom  Občianskeho zákonníka, ktorých cieľom je navrhnúť spôsob, akým v ďalšom období legislatívne riešiť problematiku spojenú s cenami nájmu bytu.	 
Z uvedených dôvodov aj s prihliadnutím na skutočnosť, že  vláda SR uznesením č. 7/2003 neuložila predložiť materiál o prieskume možnosti prípravy zákona, ktorým by sa problematika nájomného v bytoch riešila v budúcom období  na rokovanie vlády, predkladá  Ministerstvo výstavby a regionálneho rozvoja SR na rokovanie vlády iniciatívny materiál „Návrh na zrušenie úlohy č. 15 na mesiac jún z Plánu práce vlády SR na rok 2004“.
	Materiál nemá finančný, ekonomický, environmentálny vplyv a ani vplyv na zamestnanosť. 
	Pred predložením na rokovanie vlády SR prešiel materiál medzirezortným pripomienkovým konaním. Zo 16 pripomienkujúcich subjektov pripomienky k materiálu nemalo 12 subjektov. Pripomienky zo strany Úradu vlády SR sekcie hospodárskej politiky, odboru vládnej agendy a Ministerstva spravodlivosti SR boli zohľadnené. Materiál sa predkladá na rokovanie vlády bez rozporov.